**Pier Maria Baldi**, tamén coñecido coma **Piero Maria Baldi**, nado en Florencia en 1630 e finado na mesma cidade o 9 de novembro de 1686, foi un arquitecto e pintor barroco italiano, acompañante de Cosimoe III de Medici, na viaxe que realizou polos Países Baixos, Francia e a Península Ibérica, incluída Galiza, entre 1668 e 1669, da cal deixou un rico conxunto de debuxos con vistas panorámicas das cidades e lugares polos que pasou.

Traxectoria
-----------

Seguidor e quizais discípulo de Baldassare Franceschini, chamado il Volterrano, gozou da protección dos Médici. En 1667 o gran duque Fernando II de Médici escribiu a Gian Lorenzo Bernini recomendando a Baldi, a quen presentaba coma mozo florentino «assai ben avanzato nel disegno en el colorito», para que o axudase nos estudos de pintura e arquitectura que se propuña realizar en Roma. Un ano despois viaxou pola Península Ibérica e Francia no séquito de Cosimo III de Medici, herdeiro do Gran Ducado de Toscana. Baldi debuxou á augada sepia vistas panorámicas de cada unha das poboacións en que parou a comitiva para acompañar o relato da viaxe, redactado por Lorenzo Magalotti. Conservados en dous volumes gardados na Biblioteca Mediceo-Laurenciana de Florencia, os rápidos esbozos de Baldi, nos cales se evidencia a súa formación como arquitecto, superan en realismo e capacidade descritiva a narración oficial da viaxe realizada por Magalotti.

No que respecta a Galiza, unha edición facsímile corada áchase no Arquivo Municipal da Coruña. Antonio Bonet Correa salienta o carácter excepcional que teñen as vistas das cidades galegas, sendo as acuarelas de Baldi os únicos testemuños debuxados ou pintados que se conservan da Idade Moderna. A propia vista da Coruña inspirou o mural de Urbano Lugrís realizado na década de 1950 e declarado Ben de Interese Cultural en 2017. Alén disto, Baldi foi un dos primeiros autores que representou o escudo de Galiza coa cruz de Santiago acolada, fórmula que perdurou até o século XX.

Cidade de Tui, acuarela de Pier Maria Baldi, 1669.  
Embaixo á esquerda debúxase o propio artista esbozando en vivo.
Son estes debuxos o máis salientábel da súa obra, na realidade escasa e mal coñecida. En 1680 foi nomeado capataz das obras granducais en Pisa e Livorno, mais do seu traballo como arquitecto tan só se coñece a construción dunha fonte monumental deseñada por el na praza de Santa Croce de Florencia, remodelada no século XIX. Da súa pintura, perdido o retrato do cardeal Leopoldo de Médici do cal hai rexistro documental, resta a pintura dun altar coa Virxe do Rosario e santo Domingo na igrexa suprimida de Santo Domingo al Maglio e un fresco co bautismo de santo Agustín no claustro de Santo Spirito.

Galería de imaxes
-----------------

* Vistas de Galiza en 1669
* RedondelaRedondela
* PontevedraPontevedra
* PadrónPadrón
* Santiago de CompostelaSantiago de Compostela
* Povolo*Povolo*
* Val de Barcia (Carral)Val de Barcia (Carral)
* A CoruñaA Coruña

Notas
-----

1. ↑  "Baldi, Piero Maria". *Enciclopedia Galega Universal* **3**. Ir Indo. 1999-2002. p. 18. ISBN 84-7680-288-9.
2. 1 2  Chiarelli 1963.
3. ↑  Sánchez Rivero & Mariutti de Sánchez Rivero 1933.
4. ↑  *Os ilustrados galegos. Reforma e tradición na Galicia do Antigo Réxime*. Deputación da Coruña. 1996. pp. 26–27. ISBN 84-89652-20-1.
5. ↑  Bonet Correa, Antonio (1984). *La arquitectura en Galicia durante el siglo XVII* (en castelán). Madrid: CSIC. p. 36. ISBN 8400026462.
6. ↑  *Lugrís, paredes soñadas* (PDF) (en castelán). Afundación. 2017. p. 5. ISBN 978-84-617-9473-7.
7. ↑  Pardo de Guevara, Eduardo (2007). "O escudo de Galicia. Orixe, significacións e evolución" (PDF). En Barreiro Fernández, Xosé Ramón; Villares, Ramón. *Os Símbolos de Galicia* (PDF). Santiago de Compostela: Consello da Cultura Galega; A Coruña: Real Academia Galega. pp. 33–78, en 61. ISBN 978-84-96530-46-1.
8. ↑  Gómez Iparraguirre, Mera Álvarez & Vigo Trasancos 2004, p. 610.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pier Maria Baldi Modificar a ligazón no Wikidata*** |

### Bibliografía

* Chiarelli, Renzo (1963). "Baldi, Pier Maria". *Dizionario biografico degli italiani* (en italiano) **5**. Trecanni.
* Gómez Iparraguirre, Jorge; Mera Álvarez, Irene; Vigo Trasancos, Alfredo (2004). "Galicia en las acuarelas de Pier María Baldi (1669)" (PDF). *El viaje a Compostela de Cosme III de Médicis* (en castelán). Santiago de Compostela: Consellaría de Cultura, Comunicación Social e Turismo. S.A. de Xestión do Plan Xacobeo. ISBN 84-453-3892-7. Arquivado dende o orixinal o 22.2.2020.
* Neira Cruz, Xosé Antón (2006). *A cidade da Coruña que visitou Cosme III de Médicis*. Fundación Caixa Galicia.
* Sánchez Rivero, Ángel (1927). *Viaje de Cosme III por España (1668-1669)* (PDF) (en castelán). Concello de Madrid.
* Sánchez Rivero, Ángel; Mariutti de Sánchez Rivero, Ángela (1933). *Viaje de Cosme de Médicis por España y Portugal (1668-1669)* (en castelán). Madrid.

### Ligazóns externas

* "Galicia en 1669". *Amigos do Arqueolóxico*. 24 de marzo de 2012. Arquivado dende o orixinal o 12 de novembro de 2012. Consultado o 21 de febreiro de 2020.

|  |  |
| --- | --- |
| Control de autoridades | 
* Wd: Q19288240
* WorldCat
* VIAF: 99434224
* BNF: 16960549h
* CANTIC: a12228746
* CERL: cnp01224368
* DBI: ID
* DeutscheBio: 141288310
* GEC: 0222188
* GND: 141288310
* ISNI: 0000 0000 7052 1582
* LCCN: n2016045483
* PTBNP: 193270
* RKD: 98322
* SUDOC: 174792638
* ULAN: 500049447

 |